Winkelgroep waarsku oor WhatsApp-slenter‘n Skermskoot van die slenter wat wyd op sosiale media versprei word. Die bekende winkelgroep Pick n Pay het vandeesweek gewaarsku teen ŉ slenter wat onder die winkel se naam die ronde doen. ŉ WhatsApp-boodskap wat wyd gedeel word, beweer Pick n Pay gee inkopiebewyse ter waarde van R4 000 weg as deel van sy “50ste bestaansjaarvieringe”. ŉ Skakel word by die boodskap ingesluit wat die leser herlei na ŉ webtuiste waar ŉ opnamevraelys voltooi moet word om glo vir die inkopiebewyse in aanmerking te kom. Die slenter het selfs verder uitgebrei deur foto’s van ŉ Pick n Pay-geskenkbewys wat ook op sosiale media gedeel word deur iemand wat beweer dat hulle die opnamevraelys voltooi en toe wel ŉ geskenkbewys ontvang het. Pick n Pay het Donderdag op sy amptelike sosialemediakanale bevestig dat dié WhatsApp-boodskappe deel van ŉ slenter is en nie deur die winkelgroep uitgestuur is nie. “Ons is glad nie hierby betrokke nie en ons gee nie geskenkbewyse weg nie. Moet asseblief nie op die skakel klik of enige persoonlike inligting weggee nie,” lui Pick n Pay se inskrywing op sy Facebook-blad. Talle mense het op dié inskrywing gereageer deur te sê hulle het die slenterboodskap uit alle oorde ontvang en sommige het erken dat hulle daarvoor geval en dit ook vir hul vriende aangestuur het. Sommige sosialemediagebruikers het beweer dat dieselfde boodskap ook onder ander bekende winkelgroepe se name rondgestuur word.